Gandia avança en la prevenció, la detecció i la intervenció en suïcidi
05 maig 2022

## Gandia avança en la prevenció, la detecció i la intervenció en suïcidi05 maig 2022Última actualització: 05 maig 2022

![](../gestion/img/9423afb52a8afdb72783dc71e5ef99fbf3f008731e1ccfccc49cea317294a297.jpg)  
  

Ahir, el Centre Internacional de Gandia (CIG)- Universitat de València va acollir una jornada de formació, detecció i intervenció en suïcidi organitzada pel Departament de Sanitat i Polítiques Saludables de l’Ajuntament de Gandia. La regidora d’aquesta àrea, **Liduvina Gil,** va acudir a la jornada en la qual va intervindre la vicepresidenta del Consell de l'Audiovisual de la Comunitat Valenciana i assessora de Formació en Prevenció de Suïcidis de la Conselleria d’Educació, **Mª Dolors López Alarcón.**

El programa de la formació va estar basat en proporcionar als participants informació perquè es puga detectar qualsevol tipus de conducta suïcida. Tot i això, també es va centrar en oferir les eines per a identificar a les persones en situació de vulnerabilitat, superar els mites entorn del suïcidi, els factors de risc i protecció. La finalitat de la jornada era que els participants puguen detectar, actuar i intervindre davant situacions posttraumàtiques o d’indicis de suïcidi.

L’Ajuntament de Gandia compta actualment amb un grup de 30 persones que intervenen en situacions de suïcidi: representants de la policia Local, policia Nacional i Cos de Bombers; professionals de la psicologia; del Servei d’Atenció i Seguiment en Salut Mental (SASEM), Polítiques Saludables i Unitat de Prevenció Comunitària de Conductes Addictives (UPCCA) del departament de Sanitat; del departament d’Igualtat; departament de Salut Pública i de l’associació ASAEM.

L'Organització Mundial de la Salut (OMS), identifica el suïcidi i els seus intents com un dels problemes més greus de salut pública que poden afectar a les persones, i és per això que recomana que siga atés de manera prioritària. Així, aquesta iniciativa pretén ser el punt de partida des d’on poder oferir i atendre a la ciutadania que puga estar en una situació vulnerable o de risc, un problema que existeix a l’ombra de la societat, tot i ser un problema social.